CELEX: 52020PC0835
Language: sl
Date: 2021-01-27
Title: Predlog SKLEP SVETA v skladu s členom 218(9) PDEU o stališču, ki se v imenu Evropske unije zastopa v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, glede kmetijskih subvencij

EVROPSKA KOMISIJA
            Bruselj, 27.1.2021
            COM(2020) 835 final/2 
            COM(2020) 835 final of 10.12.2020 downgraded on 27.1.2021
            Predlog
            SKLEP SVETA 
            v skladu s členom 218(9) PDEU o stališču, ki se v imenu Evropske unije zastopa v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, glede kmetijskih subvencij
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Komisija predlaga, da Svet odobri stališče, ki se v imenu Unije zastopa v skupnem odboru, ustanovljenem s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), glede sklepa skupnega odbora o izvzetju kmetijskih subvencij, vključno z ukrepi za podporo ribiškim proizvodom in proizvodom iz akvakulture, iz uporabe pravil Unije o državni pomoči, ki se uporabljajo za Združeno kraljestvo in v njem v zvezi s Severno Irsko v skladu s členom 10(1) Protokola o Irski/Severni Irski k sporazumu o izstopu (v nadaljnjem besedilu: protokol), kot je določeno v členu 10(2) protokola. V skladu s členom 10(2) protokola v povezavi s Prilogo 6 k protokolu bi bilo treba s tem sklepom določiti vsaj (i) najvišjo skupno letno raven podpore in (ii) minimalni odstotek združljivosti izvzete podpore, predvidene v členu 10 protokola, s pravili STO (zelena škatla).
            
            
               2.Ozadje predloga
            
            
               Člen 10 protokola določa, da se za vse ukrepe Združenega kraljestva, ki podpirajo proizvodnjo kmetijskih proizvodov in trgovino z njimi na Severnem Irskem, uporabljajo pravila Unije o državni pomoči iz Priloge 5 k protokolu, če ti ukrepi vplivajo na trgovino med Severno Irsko in Unijo. Hkrati določa izjemo od uporabe prava Unije do določene najvišje skupne letne ravni podpore, če je določen minimalni odstotek te izvzete podpore skladen z določbami Priloge 2 k Sporazumu STO o kmetijstvu.
            
            
               Skupni odbor določi začetno najvišjo izvzeto skupno letno raven podpore in začetni minimalni odstotek, pri čemer upošteva najnovejše razpoložljive informacije v skladu s Prilogo 6 k protokolu. 
            
            
               V skladu s protokolom je treba pri določanju začetne najvišje izvzete skupne letne ravni podpore za kmetijski sektor med drugim upoštevati zasnovo prihodnje podporne sheme Združenega kraljestva za kmetijstvo in letno povprečje skupnega zneska odhodkov, nastalih na Severnem Irskem v okviru skupne kmetijske politike na podlagi sedanjega večletnega finančnega okvira za obdobje 2014–2020. 
            
            
               V skladu s protokolom je treba pri določanju začetnega minimalnega odstotka, ki se uporablja za najvišjo izvzeto skupno letno raven podpore za kmetijski sektor, med drugim upoštevati zasnovo podporne sheme Združenega kraljestva za kmetijstvo in odstotek, v katerem so skupni odhodki v okviru skupne kmetijske politike v Uniji skladni z določbami Priloge 2 k Sporazumu STO o kmetijstvu, kakor je bil priglašen za zadevno obdobje.
            
            
               3.Stališče, ki se zastopa v imenu Unije
            
            
               Določitev najvišje skupne letne ravni podpore in minimalnega odstotka v skladu z določbami Priloge 2 k Sporazumu STO o kmetijstvu. 
            
            
               Najvišja skupna letna raven podpore se določi na podlagi dodelitev za odhodke za stebra I in II v okviru skupne kmetijske politike (SKP).
            
            
               Za steber I (Evropski kmetijski jamstveni sklad – EKJS) je bila ustrezna raven odhodkov izračunana na podlagi dveh glavnih elementov: dodelitev Združenega kraljestva za odhodke za neposredna plačila in odhodke, povezane z ukrepi za podporo trgu, na podlagi letnih izjav o potrditvi obračunov za proračunska leta 2014–2019. Slednje vključuje odhodke, ki jih je v okviru skupne ureditve trgov imela plačilna agencija Združenega kraljestva za Severno Irsko. V primeru odsotnosti podatkov o obračunih, ki so bili že potrjeni za proračunsko leto 2020, je bil povprečni letni znesek izračunan ob upoštevanju obdobja 2014–2019, zaradi česar je bil skupni znesek razdeljen na šest let. 
            
            
               Za steber II (Evropski kmetijski sklad za razvoj podeželja – EKSRP) zadevni znesek temelji na sedemletni povprečni dodelitvi v odobrenem programu za razvoj podeželja (vključno z dodatnim nacionalnim financiranjem in dodatnim financiranjem zunaj področja uporabe člena 42 Pogodbe o delovanju Evropske unije).
            
            
               V letu s hudo in nepredvideno krizo bi se morala najvišja skupna letna raven podpore povišati. 
            
            
               Najvišja raven izvzete podpore za ribiške proizvode je odvisna tudi od povprečnih odhodkov v večletnem finančnem okviru (2014–2020). Določena je kot najvišja raven podpore v petletnem obdobju z letno zgornjo mejo. 
            
            
               Da bi zagotovili, da količinsko izvzetje določene ravni podpore iz uporabe pravil Unije o državni pomoči ne bi kvalitativno ogrozilo vsebinskih zahtev za podporo v ribiškem sektorju, določenih v pravu Unije, skupni sklep odraža merila za upravičenost v zvezi z vrsto podprtih operacij, kot je določeno v pravu Unije, in sicer tako, da izključuje nekatere operacije, ki se financirajo iz izvzetega zneska. 
            
            
               Minimalni odstotek izvzete podpore, ki mora biti skladen z določbami Priloge 2 k Sporazumu STO o kmetijstvu, temelji na povprečni stopnji podpore EU, ki izpolnjuje zahteve. Stopnja je bila izračunana na podlagi priglasitev o domači podpori, ki jih je EU poslala STO za proračunska leta EU 2014 do 2018, ki so zadnja leta v sedanjem večletnem finančnem okviru, za katera so na voljo priglasitve (petletno povprečje).
            
            
               4.Pravna podlaga
            
            
               4.1.Postopkovna pravna podlaga
            
         
         
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Sklep, k sprejetju katerega je pozvan skupni odbor, je akt s pravnim učinkom. Predvideni akt bo zavezujoč za pogodbenici v skladu s členom 166 sporazuma o izstopu. 
            
            
               Predvideni akt ne dopolnjuje ali spreminja institucionalnega okvira sporazuma o izstopu.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               Sklep o „kmetijskih subvencijah“ določa pogoje za izvajanje sporazuma o izstopu, ki je bil sklenjen na podlagi člena 50 Pogodbe o Evropski uniji (PEU). Ker je protokol trgovinski sporazum med EU in Združenim kraljestvom v zvezi s Severno Irsko, je pravna podlaga tudi člen 207 PDEU.
            
            
               Materialna pravna podlaga za predlagani sklep sta zato člen 50 PEU in člen 207 PDEU.
            
            
               4.3.Zaključek
            
            
               Pravna podlaga predlaganega sklepa bi morala biti člen 50 PEU in člen 207 PDEU v povezavi s členom 218(9) PDEU.
            
            
               5.Objava predvidenega akta
            
            
               Ker se s sklepom skupnega odbora izvajajo nekatere določbe sporazuma o izstopu, je primerno sklep po sprejetju objaviti v Uradnem listu Evropske unije.
            
            
               Predlog
            
            
               SKLEP SVETA
            
            
               v skladu s členom 218(9) PDEU o stališču, ki se v imenu Evropske unije zastopa v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, glede kmetijskih subvencij
            
            
               SVET EVROPSKE UNIJE JE – 
            
            
               ob upoštevanju Pogodbe o Evropski uniji in zlasti člena 50(2) Pogodbe,
            
            
               ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe, 
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu) je Unija sklenila s Sklepom Sveta (EU) 2020/135
                  1
                z dne 30. januarja 2020 in je začel veljati 1. februarja 2020. 
            
         
         
            
               (2)Člen 166 sporazuma o izstopu pooblašča skupni odbor za sprejemanje sklepov v zvezi z vsemi zadevami, za katere je tako določeno z navedenim sporazumom. Protokol o Irski/Severni Irski k sporazumu o izstopu (v nadaljnjem besedilu: protokol) je sestavni del navedenega sporazuma.
            
            
               (3)Člen 10(1) protokola določa, da se za ukrepe Združenega kraljestva, ki podpirajo proizvodnjo kmetijskih proizvodov in trgovino z njimi na Severnem Irskem, vključno s podporo ribiškim proizvodom in proizvodom iz akvakulture, uporabljajo pravila Unije o državni pomoči iz Priloge 5 k protokolu, če ti ukrepi vplivajo na trgovino med Severno Irsko in Unijo. Hkrati člen 10(2) protokola določa izjemo od uporabe prava Unije do določene najvišje skupne letne ravni podpore, če je določen minimalni odstotek te izvzete podpore skladen z določbami Priloge 2 k Sporazumu STO o kmetijstvu.
            
            
               (4)Najvišjo skupno letno raven podpore in minimalni odstotek bi bilo treba določiti ob upoštevanju določb iz Priloge 6 k protokolu.
            
            
               (5)Za izračun najvišje skupne letne ravni podpore za kmetijske proizvode, ki niso ribiški proizvodi in proizvodi iz akvakulture, so bili upoštevani povprečni odhodki, ki so nastali ali so predvideni na Severnem Irskem v okviru skupne kmetijske politike na podlagi sedanjega večletnega finančnega okvira za obdobje 2014–2020. 
            
            
               (6)Za določitev minimalnega odstotka je bila upoštevana povprečna stopnja podpore EU, ki je skladna z določbami Priloge 2 k Sporazumu STO o kmetijstvu, v skladu z vsemi priglasitvami o podpori, ki jih je EU poslala STO v zadnjih petih letih, tj. v obdobju, za katero so bile priglasitve poslane STO v okviru sedanjega večletnega finančnega okvira. 
            
            
               (7)Zato bi morala najvišja skupna letna raven podpore za subvencije v kmetijskem sektorju znašati 429 milijonov EUR. 
            
            
               (8)Za ribiške proizvode in proizvode iz akvakulture bi morala najvišja raven podpore, ki temelji na povprečnih odhodkih v okviru evropskega večletnega finančnega okvira (2014–202019), znašati 19,5 milijona EUR v petletnem obdobju, pri čemer bi morala zgornja meja v posameznem letu znašati v 4,5 milijona EUR. 
            
            
               (9)Da se izvzeta podpora ne bi uporabljala za financiranje operacij, ki sicer niso upravičene do podpore v ribiškem sektorju, bi moral sklep skupnega odbora odražati neupravičenost nekaterih operacij, kot je določeno v pravu Unije. 
            
            
               (10)Zato je primerno določiti stališče, ki se v imenu Unije zastopa v skupnem odboru –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zastopa v skupnem odboru, ustanovljenem s členom 164 sporazuma o izstopu, glede sklepa, ki se sprejme v skladu s členom 10 protokola, temelji na osnutku sklepa skupnega odbora, priloženem temu sklepu. 
            
            
               Člen 2
            
            
               Ta sklep je naslovljen na Komisijo. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 29, 31.1.2020, str. 1. 
               
            
      
    ---documentbreak--- 
      
         
               EVROPSKA KOMISIJA
            Bruselj, 27.1.2021
            COM(2020) 835 final/2 
            COM(2020) 835 final of 10.12.2020 downgraded on 27.1.2021
            PRILOGA 
            k
            predlogu sklepa Sveta
            v skladu s členom 218(9) PDEU o stališču, ki se v imenu Evropske unije zastopa v skupnem odboru, ustanovljenem s členom 164 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, glede kmetijskih subvencij
            
               
         
         
            
               OSNUTEK SKLEPA št. [.../2020] SKUPNEGA ODBORA EVROPSKE UNIJE IN ZDRUŽENEGA KRALJESTVA
            
            
               z dne […] 2020
            
            
            
               o določitvi začetne najvišje izvzete skupne letne ravni podpore in začetnega minimalnega odstotka iz člena 10(2) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo 
            
            
            
               SKUPNI ODBOR JE –
            
            
               ob upoštevanju Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo ter zlasti člena 10(2) Protokola in Priloge 6 k Protokolu –
            
            
            
               SKLENIL:
            
            
            
            
               Člen 1
            
            
               Skupna letna raven podpore za kmetijske proizvode, razen ribiških proizvodov in proizvodov iz akvakulture
            
            
            
               1. Začetna najvišja izvzeta skupna letna raven podpore iz člena 10(2) Protokola o Irski/Severni Irski za kmetijske proizvode, razen ribiških proizvodov in proizvodov iz akvakulture, znaša 382,2 milijona GBP
                  1
               . 
            
            
            
               2. Združeno kraljestvo lahko poviša najvišjo izvzeto skupno letno raven podpore iz odstavka 1 za dodaten znesek v višini do 25,03 milijona GBP v danem letu, in sicer s tistim delom zneska najvišje izvzete skupne letne ravni podpore, ki ni bil porabljen v predhodnem koledarskem letu.  
               
            
               3. Najvišja izvzeta skupna letna raven podpore iz odstavka 1 se poviša za 6,8 milijona GBP v danem letu:
            
            
               a) kadar Evropska unija v navedenem letu v skladu s poglavjem I naslova I dela II ali členi 219, 220 ali 221 Uredbe (EU) št. 1308/2013
                  2
                sprejme ukrepe, ki zajemajo Republiko Irsko, ali
            
         
         
            
            
               b) zaradi:
            
            
               (i) živalske bolezni; 
            
            
               (ii) dogodka ali okoliščin, ki povzročajo ali bi lahko povzročile znatne motnje na trgu, če bi se to stanje ali učinki tega stanja na trgu verjetno nadaljevali ali poslabšali;  
            
            
               (iii) resne motnje na trgu, ki je neposredno povezana z izgubo zaupanja potrošnikov zaradi tveganja za zdravje ljudi, živali ali rastlin in nevarnosti bolezni, ali 
            
            
               (iv) naravne nesreče, ki vpliva na ozemlje Severne Irske, vendar nima enakega učinka na celoten irski otok.
            
            
               Točka (b) se uporablja samo, če Združeno kraljestvo o tem obvesti Evropsko unijo vsaj deset dni pred uporabo povišane skupne letne ravni podpore.  
            
            
            
               Člen 2
            
            
               Skupna letna raven podpore za ribiške proizvode in proizvode iz akvakulture
            
            
            
               1. Začetna najvišja izvzeta skupna raven podpore iz člena 10(2) Protokola o Irski/Severni Irski za ribiške proizvode in proizvode iz akvakulture znaša 16,93 milijona GBP v prvih petih letih po začetku veljavnosti tega sklepa in v katerem koli poznejšem petletnem obdobju. Vendar izvzeta skupna letna raven podpore za te proizvode v posameznem letu ne sme presegati 4,01 milijona GBP. 
            
            
               2. Naslednje operacije niso upravičene do financiranja iz zneskov iz odstavka 1:
            
            
               (a)operacije, ki povečujejo ribolovno zmogljivost plovila, ali oprema, ki povečuje zmožnost plovila za odkrivanje rib;
            
            
               (b)gradnja novih ribiških plovil ali uvoz ribiških plovil; 
            
            
               (c)trajno prenehanje ribolovnih dejavnosti: 
            
            
               (d)začasno prenehanje ribolovnih dejavnosti, razen če je povezano z:
            
            
               i. nujnimi ukrepi, ki jih uvedejo organi Združenega kraljestva ali ki jih Združeno kraljestvo uvede v zvezi s Severno Irsko  za največ šest mesecev, da bi se ublažila resna nevarnost za morske biološke vire ali morski ekosistem; 
            
            
               ii. nepodaljšanjem mednarodnega sporazuma o ribolovu ali protokolov k takemu sporazumu;
            
            
               iii. načrtom upravljanja ribištva, ki se objavi v skladu z zakonodajo Združenega kraljestva ali ki ga Združeno kraljestvo objavi v zvezi s Severno Irsko ter v katerem so določene politike za povrnitev enega ali več ribjih staležev na trajnostne ravni ali ohranitev teh staležev na trajnostnih ravneh;  
            
         
         
            
               iv. nujnimi ukrepi, ki jih uvedejo organi Združenega kraljestva ali ki jih Združeno kraljestvo uvede v zvezi s Severno Irsko v odziv na izredne razmere v javnem zdravju ali druge izredne razmere, ki resno vplivajo na sektor ribištva ali akvakulture; 
            
            
               (e)raziskovalni ribolov; 
            
            
               (f)prenos lastništva podjetja ter 
            
            
               (g)neposredno obnavljanje staleža, razen če to določajo ukrepi organov Združenega kraljestva ali ukrepi Združenega kraljestva v zvezi s Severno Irsko za ohranitev ribjih staležev ali morskega ekosistema ali v primeru poskusnega obnavljanja staleža.
            
            
            
               Izjeme iz točke (d) so pogojene s tem, da se ribolovne dejavnosti zadevnega ribiškega plovila ali ribiča dejansko začasno prenehajo in da se financiranje dodeli za največ šest mesecev na plovilo.
            
            
            
               Člen 3
            
            
               Minimalni odstotek
            
            
            
               Začetni minimalni odstotek iz člena 10(2) Protokola o Irski/Severni Irski znaša 83 % in se uporablja za zneske izvzete skupne letne ravni podpore iz člena 1.
            
            
            
               Člen 4
            
            
               Pregled 
            
            
               
            
            
               Skupni odbor redno pregleduje ta sklep in njegovo izvajanje. 
            
            
               
            
            
               Člen 5
            
            
               Začetek veljavnosti 
            
            
         
         
            
               Ta sklep začne veljati 1. januarja 2021.
            
            
            
            
               V …,
            
            
               Za skupni odbor 
            
            
               Sopredsednika
            
         
         
            
                  
                     (1)
                  
                        Za pretvorbo vseh zneskov, navedenih v GBP v tem sklepu, v EUR je treba uporabiti devizni tečaj za neposredna plačila iz leta 2019 (1 EUR = 0,89092 GBP). 
               
               
                  
                     (2)
                  
                  
                     
                           Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).